Sobukwe o ne a gana ka makgetlhô otlhe. Le fa kgetse ya Sobukwe e ne e ikgethile, tshwarô ya bagolegwa ba sepolotiki botlhe mo Robben Island e ne ele setlhogo le bomatla, segolo thata mo dingwageng tsa ntlha pele ga 1965. Bontsi jwa batlhokomedi ba ne ba sa rutega mme ba tlhoile botlhale jwa bangwe ba batshwarwa ba bona. Setlhaketlhake gape se ne sele kgakala le matlho a lefatshe, mme badiri ba kgolegelo ba ne ba iterela sengwe le sengwe ntle le ditlamorago. Ntle le fao, ke se se tshwanelang batshosetsi, makomonisi le dira-tsa-puso. Go bua nnete, fela, go tshwanelwa ke go ka kaiwa gore botshelo jwa motlhokomedi wa kgolegelo mo Robben Island bo ne bo le thata. Ba ne ba dira nako tse di telele, ba na le moaparo o o botlhofo le baokamedi ba ba kgerisang ba ba neng ba phatlhalatsa letlhôô le letshogo go kgabaganya morafe wa basweu.